વિજલપોર શહેરનાં 1 લાખ લોકોને મીઠું, શુદ્ધ (ફિલ્ટર) પાણી આપવા માટે તૈયાર કરેલી કરોડોની પાણી યોજના માટે નહેરનું પાણી ન મળતા મામલો કલેક્ટરના દરબારમાં સોમવારે ગયો હતો. કલેક્ટરે નવસારી પાલિકાને નહેરનું પાણી વિજલપોર પાલિકાને આપવા જણાવ્યું હતુ, પરંતુ હાલ નવસારી પાલિકાને શહેરીજનોને પુરતા પ્રમાણમાં પાણી આપી શકતી નથી. નવસારી પાલિકા હાલ શહેરીજનોને અઠવાડિયામાં બે દિવસ એક જ ટાઇમ પાણી આપે છે, તો વિજલપોરને કંઇ રીતે આપશે તે મુદ્દો ચર્ચાનો વિષય બન્યો છે. નવસારી પાલિકાને નાગધરા કેનલમાંથી પાણી મળે તો આ પ્રશ્નનો મહદઅંશે ઉકેલ આવી શકે તેમ છે.